Mokronog 25.4.2025 ob 15.00 uri

Spoštovane tovarišice, spoštovani tovariši, gospe in gospodje.

Lepo pozdravljeni v imenu združenja borcev za vrednote NOB Trebnje in soorganizatorjev današnje prireditve Občine Mokronog-Trebelno, Občine Trebnje, Občine Mirna, Občine Šentrupert in JSKD Enota Trebnje. Prav poseben pozdrav velja današnji slavnostni govornici, predsednici državnega zbora Republike Slovenije gospe Urški Klakočar Zupančič, županom občin soorganizatoric, drugim predstavnikom lokalne oblasti, predstavnikom veteranskih organizacij, prisotnim medijem in seveda vsem udeležencem današnje slovesnosti.

Letos praznujemo 80. obletnico zmage nad nacifašističnimi okupatorji, po dolgotrajnem narodnoosvobodilnem boju v letih 1941-1945, ki je tudi obletnica osvoboditve združene Slovenije in obletnica težko pričakovanega miru. Danes živi v Sloveniji že več kot 85 % prebivalcev, ki k sreči niso doživeli strahot II. svetovne vojne in manj kot desetina tedanjih partizanov in drugih udeležencev narodnoosvobodilnega boja. Zato je prav, da na proslavah 80. obletnice konca II. svetovne vojne, zmage in miru ponovimo sebi in svetu temeljna sporočila tega časa:

Bodimo ponosni na pogumni boj z okupatorji in na izbojevano svobodo

Iz tega velikega boja smo izšli kot zmagovalci. Obnovili smo domovino, zgradili svojo republiko in ustvarili vse pogoje za to, da smo leta 1991 skoraj s popolnim narodnim soglasjem lahko razglasili in obranili samostojno slovensko državo.

Bili smo zavezniška vojska

Narodnoosvobodilni boj slovenskega naroda je bil v okviru narodnoosvobodilne vojske in partizanskih odredov Jugoslavije sestavni del velike zavezniške antihitlerjevske koalicije, priznan od ZDA, Velike Britanije in Sovjetske zveze že od sredine leta 1943.

Spoštujmo medvojno trpljenje in žrtve slovenskega naroda v boju

za svobodo domovine

Med prebivalci Slovenije je bilo v letih 1941-1945 čez 83.000 smrtnih žrtev, skupaj s povojnimi likvidacijami pa čez 98.000 ali 6,6% takratnega prebivalstva. Veliko Slovencev je trpelo v nacifašističnih koncentracijskih taboriščih, veliko je bilo zapornikov, beguncev, izgnancev, mobilizirancev, sirot, ranjencev in požganih vasi. Zmaga in svoboda slovenskega naroda sta bili drago plačani. Trpljenje in žrtve tistega časa zaslužijo spoštljivo obravnavo, smrtne žrtve sočustvovanje, grob in spomin, padli za svobodo domovine pa posebno čast in slavo.

Prispevajmo k narodni pomiritvi

ki si jo lahko predstavljamo predvsem kot normalno sožitje državljanov, v medsebojnem spoštovanju človekovih pravic ne glede na različne nazore in politična prepričanja. Pri tem moramo upoštevati zgodovinska dejstva kot so se zgodila, saj jih za nazaj ni mogoče spreminjati ne v dobrem in ne v slabem.

Poziv k miru in pravičnosti

Zavoljo grozovite izkušnje II. svetovne vojne smo še toliko bolj zaskrbljeni za mir, v katerem si lahko zagotovimo razvoj v smeri uresničenja demokratične pravne in socialne države.

80. obletnica osvoboditve je priložnost za pozitivno spominjanje na usodno obdobje naše zgodovine z zavestjo, da je narodnoosvobodilni boj last vsega slovenskega naroda in Republike Slovenije. Ne more si ga prisvajati nobena organizacija, tudi naša Zveza borcev ne, saj je le glasnik vrednot tega boja.

Povzeto po zapisu Slavka Grčarja leta 2015.

Smrt fašizmu, svoboda narodu

Boštjan Sladič